ระเบียบคณะกรรมการคุ้มครองผู้บริโภค ว่าด้วยการปฏิบัติราชการเพื่อประชาชนของสำนักงานคณะกรรมการคุ้มครองผู้บริโภค พ.ศ. 2542
ระเบียบคณะกรรมการคุ้มครองผู้บริโภค
ระเบียบคณะกรรมการคุ้มครองผู้บริโภค
ว่าด้วยการปฏิบัติราชการเพื่อประชาชน
ของสำนักงานคณะกรรมการคุ้มครองผู้บริโภค
พ.ศ. ๒๕๔๒
 

โดยที่กฎกระทรวง ฉบับที่ ๘ (พ.ศ. ๒๕๔๐)
ออกตามความในพระราชบัญญัติคุ้มครองผู้บริโภค พ.ศ. ๒๕๒๒
ได้กำหนดเงื่อนไขเกี่ยวกับคณะกรรมการ สมาชิกและวิธีการดำเนินการของสมาคมที่ประสงค์จะให้คณะกรรมการคุ้มครองผู้บริโภครับรองเพื่อให้มีสิทธิและอำนาจฟ้องคดีเกี่ยวกับการละเมิดสิทธิของผู้บริโภค
และกฎกระทรวง ฉบับที่ ๙ (พ.ศ. ๒๕๔๐) ออกตามความในพระราชบัญญัติคุ้มครองผู้บริโภค
พ.ศ. ๒๕๒๒ ได้กำหนดหลักเกณฑ์ และวิธีการยื่นคำขอให้คณะกรรมการคุ้มครองผู้บริโภคให้การรับรองสมาคมดังกล่าว
โดยให้ยื่นต่อสำนักงานคณะกรรมการคุ้มครองผู้บริโภค
แต่ระเบียบคณะกรรมการคุ้มครองผู้บริโภค ว่าด้วยการปฏิบัติราชการเพื่อประชาชนของสำนักงานคณะกรรมการคุ้มครองผู้บริโภค
พ.ศ. ๒๕๔๐ ยังมิได้กำหนดระยะเวลาในการดำเนินการเรื่องนี้ไว้เป็นการเฉพาะ
จึงสมควรปรับปรุงระเบียบคณะกรรมการคุ้มครองผู้บริโภค พ.ศ. ๒๕๔๐
ให้สอดคล้องกับหลักการของกฎกระทรวงดังกล่าว

อาศัยอำนาจตามความในมาตรา ๑๐ (๖)
และมาตรา ๒๐ แห่งพระราชบัญญัติคุ้มครองผู้บริโภค พ.ศ. ๒๕๒๒ และมาตรา ๘ แห่งพระราชบัญญัติคุ้มครองผู้บริโภค
(ฉบับที่ ๒) พ.ศ. ๒๕๔๑ ประกอบกับมาตรา ๓๓
แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙ และข้อ ๘
ของระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ ซึ่งแก้ไขเพิ่มเติมโดยระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐ
(ฉบับที่ ๒) พ.ศ. ๒๕๔๐ คณะกรรมการคุ้มครองผู้บริโภคจึงวางระเบียบไว้ดังต่อไปนี้

ข้อ ๑
ระเบียบนี้เรียกว่า ระเบียบคณะกรรมการคุ้มครองผู้บริโภคว่าด้วยการปฏิบัติราชการเพื่อประชาชนของสำนักงานคณะกรรมการคุ้มครองผู้บริโภค
พ.ศ. ๒๕๔๒

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้ยกเลิกระเบียบคณะกรรมการคุ้มครองผู้บริโภค ว่าด้วยการปฏิบัติราชการเพื่อประชาชนของสำนักงานคณะกรรมการคุ้มครองผู้บริโภค
พ.ศ. ๒๕๔๐

ข้อ ๔ ในระเบียบนี้
เลขาธิการ หมายความว่า
เลขาธิการคณะกรรมการคุ้มครองผู้บริโภค
ผู้อำนวยการ หมายความว่า ผู้อำนวยการส่วน
ผู้อำนวยการกอง หรือผู้อำนวยการสำนักในสำนักงานคณะกรรมการคุ้มครองผู้บริโภค
คณะกรรมการเฉพาะเรื่อง
หมายความว่า คณะกรรมการว่าด้วยการโฆษณา คณะกรรมการว่าด้วยฉลาก
และคณะกรรมการว่าด้วยสัญญา ตามกฎหมายว่าด้วยการคุ้มครองผู้บริโภค

หมวด ๑
การปฏิบัติราชการทั่วไป
 

ข้อ ๕
การรับหนังสือเข้า ให้เจ้าหน้าที่ฝ่ายบริหารทั่วไปเป็นผู้ดำเนินการลงรับหนังสือ
และเสนอเลขาธิการลงนามเพื่อมอบหมายให้ส่วนที่เกี่ยวข้องรับผิดชอบ โดยฝ่ายบริหารทั่วไปเป็นผู้ดำเนินการส่งเรื่องให้ส่วนต่าง
ๆ ตามที่เลขาธิการสั่งการและส่วนต่าง ๆ ที่ได้รับเรื่องลงรับเรื่องแล้ว
เสนอผู้อำนวยการพิจารณาสั่งการให้เจ้าหน้าที่ในส่วนนั้นเป็นผู้รับผิดชอบดำเนินการต่อไป
ภายใน ๒ วันทำการ นับแต่วันรับหนังสือเข้า

ข้อ ๖
เจ้าหน้าที่ผู้รับผิดชอบ ดำเนินการตรวจสอบข้อเท็จจริงและรวบรวมเอกสารหลักฐานจากหน่วยงานที่เกี่ยวข้องเสนอผู้อำนวยการ
ภายใน ๑๕ วันทำการนับแต่วันที่เริ่มดำเนินการ
เพื่อนำเสนอผู้บังคับบัญชาพิจารณาลงนามในหนังสือส่งเรื่องให้หน่วยงานที่เกี่ยวข้องพิจารณา
หรือในหนังสือเชิญคู่กรณีมาพบพนักงานเจ้าหน้าที่ เพื่อเจรจาไกล่เกลี่ย

ข้อ ๗
เมื่อสำนักงานคณะกรรมการคุ้มครองผู้บริโภคได้รับแจ้งผลการดำเนินการจากหน่วยงานที่เกี่ยวข้อหารือผลการเจรจาไกล่เกลี่ยแล้ว
เจ้าหน้าที่ผู้รับผิดชอบเสนอผู้บังคับบัญชาแจ้งผลให้คู่กรณีทราบ ภายใน ๑๕ วันทำการ
นับแต่วันที่ได้รับแจ้ง

ข้อ ๘
ในกรณีที่เลขาธิการเห็นสมควรให้ดำเนินคดีแก่ผู้ประกอบธุรกิจให้เจ้าหน้าที่ผู้รับผิดชอบประมวลเรื่องเสนอต่อคระกรรมการคุ้มครองผู้บริโภคคณะกรรมการเฉพาะเรื่อง
หรือคณะอนุกรรมการที่คณะกรรมการคุ้มครองผู้บริโภคแต่งตั้ง แล้วแต่กรณี
เพื่อพิจารณาภายใน ๓๐ วันทำการ นับแต่วันที่เลขาธิการได้สั่งการดังกล่าว
ในกรณีที่เป็นการเสนอเรื่องต่อคระกรรมการเฉพาะเรื่องหรือคณะอนุกรรมการที่คณะกรรมการคุ้มครองผู้บริโภคแต่งตั้ง
หากคณะกรรมการเฉพาะเรื่องหรือคณะอนุกรรมการที่คณะกรรมการคุ้มครองผู้บริโภคแต่งตั้ง
แล้วแต่กรณี ได้พิจารณาและมีมติให้ดำเนินคดีกับผู้กระทำความผิด
ให้เจ้าหน้าที่ผู้รับผิดชอบประมวลเรื่องเสนอต่อคณะกรรมการคุ้มครองผู้บริโภคเพื่อพิจารณา
ภายใน ๓๐ วันทำการ นับแต่วันที่คณะกรรมการเฉพาะเรื่องหรือคณะอนุกรรมการที่คณะกรรมการคุ้มครองผู้บริโภคแต่งตั้งมีมติ

หมวด ๒
การปฏิบัติราชการเฉพาะเรื่อง
 

ข้อ ๙
การปฏิบัติราชการในส่วนที่เกี่ยวกับการรับรองสมาคมตามมาตรา ๔๐ แห่ง
๙.๑ ตรวจสอบเอกสารหลักฐานตามแบบ
ส.ค.บ.๑ ให้เสร็จภายใน ๑๕ วันทำการ นับแต่วันที่ได้รับคำขอจากสมาคม
๙.๒ กรณีเอกสารหลักฐานตามแบบ
ส.ค.บ. ๑ ที่สมาคมยื่นคำขอครบถ้วนและสมาคมนั้นเป็นสมาคมซึ่งมีลักษณะถูกต้องตามมาตรา
๔๐ แห่งพระราชบัญญัติคุ้มครองผู้บริโภค พ.ศ. ๒๕๒๒
ให้ประกาศชื่อของสมาคมและชื่อของคณะกรรมการของสมาคมไว้ในที่เปิดเผย ณ
สำนักงานคณะกรรมการคุ้มครองผู้บริโภคและประกาศทางวิทยุกระจายเสียงเป็นเวลาสามวัน
ตามข้อ ๒ ของกฎกระทรวง ฉบับที่ ๙ (พ.ศ. ๒๕๔๐) ภายใน ๒๐ วันทำการนับแต่วันที่ได้รับเอกสารประกอบคำขอครบถ้วน
๙.๓ กรณีเอกสารหลักฐานตามแบบ
ส.ค.บ.๑ ที่สมาคมยื่นคำขอไม่ครบถ้วน ให้แจ้งสมาคมทราบภายใน ๗ วันทำการ
นับแต่วันที่เจ้าหน้าที่ผู้รับผิดชอบตรวจเอกสารหลักฐานตามแบบ ส.ค.บ. ๑ เสร็จตามข้อ
๙.๑
๙.๔ กรณีมีเหตุอันควรสงสัยว่าสมาคมที่ยื่นคำขออาจมีลักษณะไม่ถูกต้องตามมาตรา
๔๐ แห่งพระราชบัญญัติคุ้มครองผู้บริโภค พ.ศ. ๒๕๒๒ ให้เสนอเรื่องขอความเห็นต่อคณะอนุกรรมการฝ่ายกฎหมายที่คณะกรรมการคุ้มครองผู้บริโภคแต่งตั้งโดยเร็ว
๙.๕ การสอบสวนข้อเท็จจริงและรวบรวมพยานหลักฐานในกรณีที่มีผู้คัดค้าน
ให้ดำเนินการภายใน ๓๐ วันทำการ นับแต่วันที่ได้รับคำคัดค้าน และให้ขยายระยะเวลาได้ไม่เกิน
๒ ครั้ง ๆ ละไม่เกิน ๑๕ วันทำการ แต่ต้องบันทึกเหตุผลการขยายระยะเวลาแต่ละครั้งไว้ในสำนวนการสอบสวนด้วย
๙.๖ เมื่อได้ดำเนินการเสร็จสิ้นตามข้อ
๘.๒ หรือข้อ ๘.๕ แล้วแต่กรณีให้นำเสนอคณะกรรมการคุ้มครองผู้บริโภคพิจารณาโดยเร็ว
๙.๗ กรณีคณะกรรมการคุ้มครองผู้บริโภคมีมติให้การรับรองสมาคมให้สำนักงานคณะกรรมการคุ้มครองผู้บริโภคเสนอหนังสือให้ประธานกรรมการคุ้มครองผู้บริโภคเพื่อลงนามภายใน
๗ วันทำการ นับแต่วันที่คณะกรรมการคุ้มครองผู้บริโภคมีมติ และให้สำนักงานคณะกรรมการคุ้มครองผู้บริโภคส่งเรื่องไปลงประกาศในราชกิจจานุเบกษาพร้อมกับส่งหนังสือรับรองดังกล่าวให้แก่สมาคมภายใน
๑๕ วันทำการ นับแต่วันที่คณะกรรมการคุ้มครองผู้บริโภคมีมติ
๙.๘ กรณีคณะกรรมการคุ้มครองผู้บริโภคมีมติไม่ให้การรับรองให้แจ้งสมาคมทราบภายใน
๑๕ วันทำการ นับแต่วันที่คณะกรรมการคุ้มครองผู้บริโภคมีมติ

หมวด ๓
การดำเนินการตามมติคณะกรรมการคุ้มครองผู้บริโภค
 

ข้อ ๑๐
กรณีคณะกรรมการคุ้มครองผู้บริโภคมีมติให้เปรียบเทียบผู้กระทำผิดให้เจ้าหน้าที่ผู้รับผิดชอบประมวลเรื่องเสนอต่อคณะอนุกรรมการหรือผู้ได้รับมอบหมายให้ดำเนินการเปรียบเทียบพิจารณาภายใน
๓๐ วันทำการ นับแต่วันที่คณะกรรมการคุ้มครองผู้บริโภคมีมติ
ในการเปรียบเทียบหากผู้กระทำผิดไม่ยินยอมให้เปรียบเทียบ
ให้เจ้าหน้าที่ผู้รับผิดชอบสรุปเรื่องและร้องทุกข์ต่อพนักงานสอบสวนภายใน ๓๐
วันทำการนับแต่วันที่ทราบว่าผู้กระทำความผิดไม่ยินยอมให้เปรียบเทียบ

ข้อ ๑๑
กรณีคณะกรรมการคุ้มครองผู้บริโภคมีมติให้ดำเนินคดีเกี่ยวกับการละเมิดสิทธิของผู้บริโภค
ตามมาตรา ๓๙ แห่งพระราชบัญญัติคุ้มครองผู้บริโภค พ.ศ. ๒๕๒๒ ให้เจ้าหน้าที่ผู้รับผิดชอบสรุปเรื่องและรวบรวมเอกสารหลักฐานส่งให้เจ้าหน้าที่คุ้มครองผู้บริโภคเพื่อดำเนินคดีในศาลต่อไปภายใน
๖๐ วันทำการ นับแต่วันที่คณะกรรมการคุ้มครองผู้บริโภคมีมติ

ข้อ ๑๒
ในกรณีที่มีความจำเป็นซึ่งจะดำเนินการให้แล้วเสร็จภายในเวลาที่กำหนดไว้ในระเบียบนี้ไม่ได้
ให้เจ้าหน้าที่ผู้รับผิดชอบรายงานเหตุที่ดำเนินการไม่แล้วเสร็จเพื่อขยายระยะเวลาต่อผู้บังคับบัญชาก่อนวันที่ครบกำหนดเวลาดังกล่าว

ข้อ ๑๓
ให้เจ้าหน้าที่ผู้รับผิดชอบรายงานผลการดำเนินคดีต่อผู้บังคับบัญชาทุก๓๐ วันทำการ
นับแต่วันที่ได้รับทราบผลคดี เว้นแต่คดีที่อยู่ในระหว่างอุทธรณ์หรือฎีกาให้รายงานผลการดำเนินคดีต่อผู้บังคับบัญชาทันทีเมื่อทราบความคืบหน้าของการดำเนินคดี


ประกาศ ณ วันที่ ๑๑ กุมภาพันธ์ พ.ศ. ๒๕๔๒
สุวิทย์ คุณกิตติ
รองนายกรัฐมนตรี
ประธานกรรมการคุ้มครองผู้บริโภค







ดลธี/จัดทำ
๑๖ กรกฎาคม ๒๕๕๑

[๑]
ราชกิจานุเบกษา เล่ม ๑๑๖/ตอนพิเศษ ๑๒ ง/หน้า ๔๘/๒๔ กุมภาพันธ์ ๒๕๔๒